Autoritățile au reluat, sâmbătă dimineață, căutarea femeii căzute în râul Olt, în zona barajului Gura Lotrului, anunță ISU Vâlcea, citează Mediafax.
"S-a reluat misiunea de cautare persoană în Barajul Gura Lotrului", a transmis ISU Vâlcea, care a precizat că este a patra zi de căutări.
La acțiune au participat în ultimele zile pompieri cu ambarcațiuni dotate cu sonar, dar și scafandri.
Pompierii militari vâlceni au fost solicitați miercuri, la ora 17.07, prin apel 112, să intervină pentru căutarea-salvarea unei persoane posibil căzute în râul Olt, în zona barajului Gura Lotrului.
"Din păcate, în ciuda eforturilor depuse, acțiunile de căutare s-au încheiat tot fără rezultat. Echipajele se retrag la bază. Personalul hidrocentralei va face verificări ale luciului de apă, la fiecare două ore", anunțau vineri pompierii.